કાર્યક્રમ દરમ્યાન પૂર્વ જિલ્લા પ્રમુખ નરેશ મહેશ્વરીના કાર્યકાળમાં કચ્છ કોંગ્રેસે કરેલા કાર્યોની યશોગાથા દર્શાવતી ડોકયુમેન્ટરી ફિલ્મ પ્રદર્શિત કરાઈ હતી. તો પ્રમુખ તરીકે ના નરેશ મહેશ્વરીના કાર્યકાળ દરમ્યાન તેમના થી નારાજ એવા અનેક આગેવાનોએ નરેશ મહેશ્વરીના મોં ફાટ વખાણ કર્યા ત્યારે અનેક આગેવાનો અને કાર્યકરો વ્યંગભર્યું હસતા જોવા મળ્યા હતા. જિલ્લા પંચાયતના વિપક્ષી નેતા વી.કે. હુંબલે વરસાદ ખેંચાતા અછત ની સ્થિતિમાં પાણી અને દ્યાસચારા માટે રજુઆત કરવાની વાત કરી હતી. વી. કે. એ ટિપ્પણી કરી હતી કે કચ્છ કોંગ્રેસના આગેવાનો કાર્યકરો સોશ્યલ મીડીયા માંથી બહાર આવીને ધરતી ઉપર આવી લોકોના કામ કરે. ત્રણ ત્રણ વખત પોતાના અંજાર વિસ્તારની વિધાનસભાની ચૂંટણી હારનારા વી. કે. હુંબલે ૨૦૧૯ ની લોકસભાની ચૂંટણી જીતવા કોંગ્રેસે એક થવું પડશે એવી સુફીયાણી સલાહ આપી હતી. સેંકડો કાર્યકરોની હાજરી માં વી. કે. હુંબલે જૂથવાદ નો મુદ્દો છેડીને કહ્યું હતું કે દરેકે હવે જૂથવાદ છોડવો પડશે. તો પૂર્વ પ્રદેશ અગ્રણી આદમ ચાકી એ પ્રદેશ આગેવાનોને પોતાની હાર અંગે લેખિત માં ફરિયાદ કરી હતી પણ અહીં તેમણે શરૂઆત નરેશ મહેશ્વરીના વખાણ થી કર્યા બાદ આક્રમક રીતે કોંગ્રેસમાં પક્ષ વિરુદ્ઘ પ્રવૃતિ થતી હોવાનું કહીને કચ્છ કોંગ્રેસના આંતરિક રાજકારણને ખુલ્લું કરી દીધું હતું. કોંગ્રેસ ના આગેવાનોએ જ્ઞાતિવાદી રાજકારણની માનસિકતા મૂકીને એક કોંગ્રેસી તરીકે બીજા કોંગ્રેસીને ચૂંટણી માં ટેકો આપવો જોઈએ એવું કહેતા આદમ ચાકીએ મોદ્યમ મા વિધાનસભાની ચૂંટણી દરમ્યાન પોતાને થયેલા કડવા અનુભવની પીડા વર્ણવી હતી. તો મીડીયા માં નિવેદન કરવાને બદલે કોંગ્રેસી આગેવાનો લોકસમસ્યામાં જોડાશે તો જ લોકો કોંગ્રેસ ને સાથ આપશે એવી ટકોર આદમ ચાકીએ કરી હતી. નવા જિલ્લા પ્રમુખ તાલુકા ના કાર્યકરો સુધી પહોંચે તેમ જ વહીવટીતંત્ર માં કોંગ્રેસની છાપ પડે તેવું આયોજન કરવાનું સૂચન આદમ ચાકીએ કર્યું હતું. કેડીસીસી બેંકના પૂર્વ ડાયરેકટર અને જિલ્લા પંચાયતના પૂર્વ પ્રમુખ રહી ચૂકેલા નવલસિંહ જાડેજાએ ભ્રષ્ટચાર સામે લડવા હાકલ કરી હતી. સાથે સાથે અછતની પરિસ્થિતિમાં કોંગ્રેસે સક્રીય રહી પાણી દ્યાસચારાની સમસ્યા વિશે રજુઆત કરવી જોઈએ તેવું સૂચન નવલસિંહ જાડેજાએ કર્યું હતું. જોકે, જિલ્લા ની સમસ્યાઓ અનેક છે, પક્ષ માં પણ ભિન્ન ભિન્ન મતાંતરો છે, અનેક ચોકાઓ છે, ત્યારે સૌને સાથે રાખીને ચાલવું અને વિપક્ષ તરીકે તંત્રમાં કોંગ્રેસનો પ્રભાવ વધારવો નવા યુવા પ્રમુખ યજુવેન્દ્રસિંહ જાડેજા માટે મોટો પડકાર છે. આગળનો પથ સહેલો નથી કાંટાળો છે અને ૨૦૧૯ પાસે જ છે ત્યારે હવે એ જોવું રહ્યું કે આ પડકારોને યજુવેન્દ્રસિંહ જાડેજા કેમ પહોંચી વળે છે.